
            Nr.23/110/2003

BIROUL PERMANENT

AL

CAMEREI DEPUTAŢILOR



Vă înaintăm, alăturat, Raportul asupra propunerii legislative privind modificarea Ordonanţei de urgenţă a Guvernului nr.28/1999 privind obligaţia agenţilor economici de a utiliza aparate de marcat electronice fiscale, transmis cu adresa nr.271 din 5 mai 2003, înregistrată sub nr.23/110 din 5 mai 2003.



În raport de obiectul şi conţinutul său, proiectul de lege face parte din categoria legilor ordinare.

PREŞEDINTE,

István Antal

           Nr.23/110/2003

RAPORT

asupra propunerii legislative privind modificarea Ordonanţei de urgenţă a Guvernului nr.28/1999 privind obligaţia agenţilor economici de a utiliza aparate de marcat electronice fiscale



În conformitate cu prevederile art.89 din Regulamentul Camerei Deputaţilor, Comisia pentru industrii şi servicii a fost sesizată, spre dezbatere în fond, cu propunerea legislativă privind modificarea Ordonanţei de urgenţă a Guvernului nr.28/1999 privind obligaţia agenţilor economici de a utiliza aparate de marcat electronice fiscale, transmis cu adresa nr.271 din 5 mai 2003, înregistrată sub nr.23/110 din 5 mai 2003.



La întocmirea raportului comisia a avut în vedere:



- avizul Consiliului Legislativ nr.640 din 21.04.2003;



- punctul de vedere al Guvernului, transmis cu adresa nr.4366/MRP din 18.06.2003.



În conformitate cu prevederile art.60 din Regulamentul Camerei Deputaţilor, comisia a examinat propunerea legislativă în şedinţa din 23 septembrie 2003.



Propunerea legislativă are ca obiect de reglementare modificarea şi completarea Ordonanţei de urgenţă a Guvernului nr.28/1999, în sensul ca distribuitorii autorizaţi de aparate de marcat electronice fiscale să fie cei care asigură şi consumabile necesare funcţionării acestor aparate, iar agenţii economici să fie obligaţi să folosească numai consumabile furnizate de către aceştia.



Potrivit expunerii de motive, intervenţia legislativă este motivată de împrejurarea că, în practică au apărut furnizori care comercializează produse ce nu îndeplinesc condiţiile de calitate cerute de lege pentru consumabilele necesare aparatelor de marcat electronice fiscale.



Analizând propunerea legislativă, membrii comisiei au constatat următoarele:



1. Conform art.4 alin.(6) din Ordonanţa de urgenţă a Guvernului nr.28/1999, agenţii economici care utilizează aparate de marcat electronice fiscale sunt obligaţi să folosească numai consumabile furnizate de către distribuitorii autorizaţi;



2. Pentru eliminarea oricăror posibilităţi de interpretare eronată a prevederilor ordonanţei de urgenţă sus-menţionate, prin Normele metodologice emise în aplicarea acesteia, aprobate prin Hotărârea Guvernului nr.479/2003, s-au adus toate clarificările necesare, după cum urmează:



- potrivit art.5, distribuitorul autorizat de aparate de marcat electronice fiscale este agentul economic pe numele căruia a fost eliberat avizul privind distribuirea şi utilizarea aparatelor de marcat electronice fiscale; agenţii economici incluşi în reţeaua de distribuţie şi service a distribuitorului autorizat au calitatea de reprezentanţi legali ai acestuia în teritoriu, acreditaţi pentru comercializarea şi/sau efectuarea de service la aparatele furnizate de distribuitorul autorizat;



- potrivit art.72 şi 73, utilizatorii sunt obligaţi să achiziţioneze consumabile pentru aparate de marcat electronice fiscale numai de la distribuitorul autorizat, sau de la unitatea acreditată de aceştia de la care a cumpărat aparatul.



Comercializarea de consumabile destinate aparatelor de marcat electronice fiscale de către alţi agenţi economici decât distribuitorii autorizaţi şi unităţile acreditate de aceştia este interzisă.



Producătorii rolelor de hârtie destinate aparatelor de marcat electronice fiscale şi distribuitorii autorizaţi răspund în condiţiile legii pentru calitatea hârtiei furnizate utilizatorilor.


Pentru nerespectarea acestor dispoziţii, în ordonanţă este prevăzută şi sancţiunea cu amendă contravenţională.



În consecinţă, prevederile legale actuale asigură condiţiile necesare descurajării comercializării consumabilelor destinate aparatelor de marcat electronice fiscale de către alţi agenţi economici decât cei îndreptăţiţi.



În acest context, membrii comisiei au hotărât cu unanimitate de voturi, respingerea propunerii legislative.



La lucrările comisiei a participat ca invitat, în conformitate cu prevederile art.51 şi 52 din Regulamentul Camerei Deputaţilor, doamna Bănescu Adriana - şef serviciu în cadrul Direcţiei generale de politici şi legislaţie privind veniturile bugetului general consolidat.



Prin conţinutul şi obiectul său de reglementare, propunerea legislativă face parte din categoria legilor ordinare.



La lucrările comisiei au fost prezenţi 23 deputaţi din totalul de 25 deputaţi.

              PREŞEDINTE,                                           SECRETAR,

                István Antal                                             Aurelia Vasile

Consilier,

Viorela Gondoş

